Europos Parlamento ir Tarybos Direktyva 2000/25/EB
2000 m. gegužės 22 d.
dėl veiksmų, kurių būtina imtis dėl variklių, skirtų žemės ūkio ar miškų ūkio traktoriams, išmetamų dujinių teršalų ir kietųjų dalelių, iš dalies keičianti Tarybos direktyvą 74/150/EEB
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 95 straipsnį,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
laikydamiesi Sutarties 251 straipsnyje nustatytos tvarkos [3],
kadangi:
(1) Siekiant užtikrinti tinkamą vidaus rinkos funkcionavimą, 1974 m. kovo 4 d. Tarybos direktyva 74/150/EEB dėl valstybių narių įstatymų, reglamentuojančių ratinių žemės ūkio ar miškų ūkio traktorių tipo patvirtinimą, suderinimo [4] ir 1974 - 1989 m. priimtomis 22 specialiosiomis direktyvomis buvo suderintos šios srities reikalavimų techninės specifikacijos.
(2) Siekiant toliau gerinti aplinkos apsaugą, 1977 m. birželio 28 d. Tarybos direktyva 77/537/EEB dėl valstybių narių įstatymų, reglamentuojančių priemones, nukreiptas prieš teršalų išmetimą dyzelinių variklių, kurie skirti montuoti ratiniuose žemės ūkio ir miškų ūkio traktoriuose, suderinimo [5] patvirtintas priemones (išmetamųjų dujų tamsumas) būtina papildyti kitomis priemonėmis, ypač susijusiomis su fizikiniais ir cheminiais išmetimais. Darant nuorodą į 1997 m. gruodžio 16 d. Europos Parlamento ir Tarybos direktyvą 97/68/EB dėl valstybių narių įstatymų, susijusių su priemonėmis, mažinančiomis vidaus degimo variklių, įrengiamų ne kelių mobiliosiose mašinose, dujinių ir kietųjų dalelių teršalų kiekį, suderinimo [6], šioje direktyvoje pateikiamos dujinių ir kietųjų dalelių pavidalo teršalų išmetimo ribinės vertės, kurias numatyta taikyti tam tikrais vienas paskui kitą einančiais etapais, taip pat vidaus degimo variklių, skirtų naudoti žemės ūkio ir miškų ūkio traktoriuose, bandymo procedūra. 1987 m. gruodžio 3 d. Tarybos direktyvos 88/77/EEB dėl valstybių narių įstatymų, reglamentuojančių priemones, kurių būtina imtis dėl transporto priemonių dyzelinių variklių skleidžiamų dujinių teršalų, suderinimo [7] nuostatų laikymasis taip pat gali būti pripažintas šios direktyvos reikalavimų laikymusi.
(3) Siekiant pagerinti priėjimą prie trečiųjų šalių rinkų, būtina nustatyti šios direktyvos pirmojo etapo reikalavimų ir Jungtinių Tautų Europos ekonomikos komisijos (UN/ECE) Reglamento Nr. 96 dėl uždegimo nuo suspaudimo variklių, skirtų montuoti žemės ūkio ir miškų ūkio traktoriuose, sudėtinės dalies tipo patvirtinimo reikalavimų dėl teršalų išmetimo lygiavertiškumą.
(4) Siekiant, kad Europos aplinkai būtų teikiama kuo daugiau naudos ir būtų užtikrintas rinkos vientisumas, būtina reguliariai priimti labai griežtus privalomus standartus. Dar labiau mažinti ribines vertes ir keisti bandymo procedūrą galima tik atlikus esamų ir numatomų technologijos galimybių studijas ir tyrimus. Tokiais būdais būtų sudarytos galimybės pramoniniu būdu gaminti žemės ūkio ir miškų ūkio traktorius, kurie atitiktų tuos griežtesnius reikalavimus.
(5) Technikos pažanga reikalauja skubiai pritaikyti direktyvos prieduose pateiktus techninius reikalavimus. Komisija pasirengusi neatidėliodama suderinti šioje direktyvoje pateiktas ribines vertes ir datas su būsimais Direktyvos 97/68/EB pakeitimais. Kiekvienu atveju, kai Europos Parlamentas ir Taryba įgalioja Komisiją įgyvendinti žemės ūkio ir miškų ūkio traktoriams nustatytas taisykles, reikia pradėti taikyti Komisijos ir valstybių narių išankstinių konsultacijų komitete procedūrą.
(6) Šios direktyvos reikalavimai papildo pateiktuosius Direktyvoje 77/537/EEB, apie tai padaryta nuoroda Direktyvos 74/150 II priedo 2.8.1 punkte; todėl reikia iš dalies pakeisti Direktyvą 74/150/EEB ir II priedą papildyti nauju 2.8.2 punktu, pateikiančiu šios direktyvos dalykui taikomas nuostatas bei darančiu nuorodą į tam tikrą SD (specialią direktyvą).
(7) Pavienės valstybės narės negali pakankamai sėkmingai įgyvendinti teršalų išmetimo iš žemės ūkio ir miškų ūkio traktorių laipsnio mažinimo tikslų ir užtikrinti šių transporto priemonių vidaus rinkos sklandų funkcionavimą, todėl sėkmingiau tai galima pasiekti derinant valstybių narių įstatymus, susijusius su priemonėmis, nukreiptomis prieš taršą iš šių transporto priemonių. Šioje direktyvoje pateiktos priemonės neviršija to, kas yra būtina Sutarties tikslams pasiekti,
PRIĖMĖ ŠIĄ DIREKTYVĄ:
1 straipsnis
Apibrėžimai
Šioje direktyvoje:
- "Žemės ūkio ar miškų ūkio traktorius" (toliau - traktorius) - tai bet kokia transporto priemonė, atitinkanti Direktyvos 74/150/EEB 1 straipsnio 1 dalyje pateiktą apibrėžimą,
- "variklis" - tai bet koks traktoriams varyti skirtas vidaus degimo variklis, atitinkantis I priede pateiktą apibrėžimą,
- "variklio tipo ar variklių šeimos arba atskiro techninio junginio tipo patvirtinimas" - tai tokia procedūra, kai valstybė narė patvirtina, kad traktoriams varyti skirtas variklio tipas arba variklių šeima atitinka šioje direktyvoje išdėstytus techninius reikalavimus
- "traktoriaus tipo patvirtinimas pagal teršalų išmetimą" - tai tokia procedūra, kai valstybė narė patvirtina, kad variklį turinčio traktoriaus tipas atitinka šioje direktyvoje išdėstytus techninius reikalavimus,
- "variklių šeima" - tai du ar daugiau panašaus dizaino variklių tipai, dėl šios priežasties galintys turėti panašias teršalų išmetimo rodiklius.
2 straipsnis
Tipo patvirtinimo procedūra
Procedūra, kuria remiantis išduodami variklio tipo ar variklių šeimos tipo ir traktorių tipo patvirtinimai dėl teršalų išmetimo, ir sąlygos, kurioms esant tuos variklius ir traktorius galima be apribojimų pateikti į rinką, pateiktos Direktyvoje 74/150/EEB.
3 straipsnis
Įsipareigojimai
1. Atsižvelgiant į 5 straipsnio nuostatas, visi variklių tipai ir šeimos turi atitikti I priedo reikalavimus.
2. Visi traktorių tipai turi atitikti II priedo reikalavimus. Šiuo atžvilgiu pripažįstami pagal I priedo reikalavimus arba pagal III priede pateiktas nuostatas suteikti variklio tipo ar variklių šeimos tipo patvirtinimai.
4 straipsnis
Tvarkaraštis
1. Po 2000 m. rugsėjo 30 d. valstybės narės negali:
- atsisakyti suteikti variklio tipo ar variklių šeimos EB tipo patvirtinimą ar nacionalinį tipo patvirtinimą, ar
- uždrausti parduoti, pradėti eksploatuoti ar naudoti naują variklį, ar
- atsisakyti suteikti traktoriaus EB tipo patvirtinimą ar nacionalinį tipo patvirtinimą, ar
- uždrausti parduoti, pradėti eksploatuoti ar naudoti traktorius
dėl priežasčių, susijusių su oro tarša, jei tų variklių ar tuose traktoriuose esančių variklių išmetami teršalai atitinka šios direktyvos reikalavimus.
2. Valstybės narės nebegali išduoti variklio tipo ar variklių šeimos arba traktoriaus EB tipo patvirtinimo ar nacionalinio tipo patvirtinimo, jei variklio išmetami teršalai neatitinka šios direktyvos reikalavimų:
a) I etapo metu:
- po 2000 m. gruodžio 31 d. - B ir C kategorijų varikliams (galios ribos apibrėžtos Direktyvos 97/68/EB 9 straipsnio 2 dalyje);
b) II etapo metu:
- po 2000 m. gruodžio 31 d. - D ir E kategorijų varikliams (galios ribos apibrėžtos Direktyvos 97/68/EB 9 straipsnio 3 dalyje),
- po 2001 m. gruodžio 31 d. - F kategorijos varikliams (galios ribos apibrėžtos Direktyvos 97/68/EB 9 straipsnio 3 dalyje),
- po 2002 m. gruodžio 31 d. - G kategorijos varikliams (galios ribos apibrėžtos Direktyvos 97/68/EB 9 straipsnio 3 dalyje).
3. Valstybės narės neleidžia pradėti eksploatuoti variklių ir traktorių, kurių variklių išmetamieji teršalai neatitinka šios direktyvos reikalavimų:
- A, B ir C kategorijų variklių - po 2001 m. birželio 30 d.,
- D ir E kategorijų variklių - po 2001 m. gruodžio 31 d.,
- F kategorijos variklių - po 2002 m. gruodžio 31 d.,
- G kategorijos variklių - po 2003 m. gruodžio 31 d.
Tačiau traktoriams su E ir F kategorijų varikliais minėtos datos atidedamos šešiems mėnesiams.
4. 3 dalies reikalavimai netaikomi varikliams, kurie montuojami į traktorius, skirtus eksportui į trečias šalis, ar kurie skirti eksploatuojamų traktorių varikliams pakeisti.
5. Varikliams, kurių pagaminimo data yra ankstesnė už minėtąsias, valstybės narės gali 3 dalyje nurodytus terminus atidėti dvejiems metams. Jos gali taikyti kitas išimtis pagal Direktyvos 97/68/EB 10 straipsnio sąlygas.
5 straipsnis
Atitikties ir lygiavertiškumo pripažinimas
Variklio tipo ar variklių šeimos EB tipo patvirtinimą suteikusių valstybių narių valdžios institucijos pripažįsta, kad pagal III priedo nuostatas suteikti tipo patvirtinimai bei juos atitinkantys tipo patvirtinimo ženklai atitinka šios direktyvos reikalavimus.
6 straipsnis
Tolimesnis teršalų ribinių verčių mažinimas
Kai tik Europos Parlamentas ir Taryba patvirtina Direktyvos 97/68/EB 19 straipsnyje minėtas nuostatas, Komisija, veikdama pagal Direktyvos 74/150/EEB 13 straipsnyje nustatytą tvarką, nedelsdama suderina šioje direktyvoje pateiktas ribines vertes ir datas su patvirtintosiomis pagal minėtą 19 straipsnį.
7 straipsnis
Techninis derinimas
Pakeitimai, kurie būtini priedų reikalavimus derinant su technikos pažanga, priimami laikantis Direktyvos 74/150/EEB 13 straipsnyje nustatytos tvarkos.
8 straipsnis
Direktyvos 74/150/EEB pakeitimas
Į Direktyvos 74/150/EEB II priedą įterpiamas toks 2.8.2 punktas: "2.8.2. Dujinių ir kietųjų dalelių pavidalo teršalų išmetimas iš variklių: SD".
9 straipsnis
Perkėlimas į nacionalinės teisės aktus
Valstybės narės priima įstatymus, ir kitus teisės aktus, kurie, įsigalioję iki 2000 m. rugsėjo 29 d., įgyvendina šią direktyvą. Apie tai jos nedelsdamos praneša Komisijai.
Šias nuostatas jos taiko nuo 2000 m. gruodžio 31 d.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
10 straipsnis
Ši direktyva įsigalioja jos paskelbimo Europos Bendrijų oficialiajame leidinyje dieną.
11 straipsnis
Ši direktyva skirta valstybėms narėms.
Priimta Briuselyje, 2000 m. gegužės 22 d.